เอกสารแนบ 3: รายงานการกำกับดูแลกิจการของคณะกรรมการตรวจสอบ

เรียน ท่านผู้ถือหุ้น บริษัท บีจีที คอร์ปอเรชั่น จำกัด (มหาชน)

คณะกรรมการตรวจสอบของบริษัท บีจีที คอร์ปอเรชั่น จำกัด (มหาชน) ประกอบด้วยกรรมการอิสระ
ผู้ทรงคุณวุฒิด้านต่าง ๆ ประกอบด้วย พล.ต.อ.เสรีพิศุทธ์ เตมียาเวส
เป็นประธานกรรมการตรวจสอบ ศาสตราจารย์กิตติคุณ ดร.สุรพล วิรุฬห์รักษ์ และ นายภาณุ คงแท่น
ดำรงตำแหน่งกรรมการตรวจสอบ  ในรอบบัญชีปี 2554
คณะกรรมการตรวจสอบได้จัดให้มีการประชุม รวมทั้งสิ้น 4 ครั้ง
รายละเอียดการเข้าร่วมประชุมของกรรมการแต่ละท่าน มีดังนี้

จำนวนครั้งของการประชุม จำนวนครั้งที่เข้าร่วมประชุม

พล.ต.อ.เสรีพิศุทธ์ เตมียาเวส 4 3

ศาสตราจารย์กิตติคุณ ดร.สุรพล วิรุฬห์รักษ์ 4 3

นายภาณุ คงแท่น 4 4

ในรอบปีบัญชีที่ผ่านมาคณะกรรมการตรวจสอบได้เชิญผู้สอบบัญชีจาก สำนักงาน เอ.เอ็ม.ที.
แอสโซซิเอท ผู้บริหารระดับสูง
และผู้ตรวจสอบภายในของบริษัทเข้าร่วมประชุมในแต่ละครั้งเพื่อช่วยให้การปฎิบัติหน้าที่ของคณะกรรมการตรวจสอบสามารถสำเร็จลุล่วง
และได้รายงานผลการปฏิบัติหน้าที่และข้อเสนอแนะต่างๆดังกล่าวต่อคณะกรรมการบริษัทฯ
เพื่อให้มีการดำเนินการในเรื่องที่เห็นสมควรเป็นประจำทุกไตรมาส
ซึ่งสามารถสรุปสาระสำคัญของการปฏิบัติหน้าที่ ได้ดังนี้

1.  สอบทานงบการเงินรายไตรมาสและรายงานทางการเงินประจำปี 2554
    เพื่อให้งบการเงินมีความถูกต้องและเป็นไปตามมาตรฐานการบัญชีที่รับรองโดยทั่วไป
    และมีการเปิดเผยข้อมูลทางการเงินอย่างเพียงพอ
    คณะกรรมการตรวจสอบได้สอบถามและรับฟังจากผู้บริหารและผู้สอบบัญชีในเรื่องความถูกต้องครบถ้วนของงบการเงิน
    และความเพียงพอในการเปิดเผยข้อมูล
    ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
    งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป

2.  สอบทานระบบควบคุมภายใน
    คณะกรรมการตรวจสอบได้ดูแลให้มีการประเมินความเพียงพอของระบบควบคุมภายในและพิจารณาแผนการตรวจสอบของบริษัทซึ่งจัดทำขึ้นโดยพิจารณาตามความเสี่ยงขององค์กร
    ตลอดจนรับทราบผลการตรวจสอบและข้อเสนอแนะของหน่วยงานตรวจสอบภายใน
    อันเกี่ยวเนื่องกับการวิเคราะห์ระบบการควบคุมภายในขององค์กรและเสนอฝ่ายบริหารเพื่อพิจารณาปรับปรุงและแก้ไขรวมทั้งได้ติดตามความคืบหน้าการปรับปรุงแก้ไขอย่างต่อเนื่องทั้งนี้
    คณะกรรมการตรวจสอบไม่พบจุดอ่อนหรือข้อบกพร่องที่เป็นสาระสำคัญ
    และบริษัทมีการดูแลรักษาทรัพย์สินและมีการเปิดเผยข้อมูลอย่างถูกต้อง ครบถ้วน
    อันเชื่อถือได้ว่าบริษัทฯ มีระบบการควบคุมภายในที่เพียงพอเหมาะสม

3.  สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท
    คณะกรรมการตรวจสอบได้พิจารณาการปฏิบัติของบริษัทตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัทฯ
    รวมถึงการปฏิบัติตามข้อกำหนดของบริษัทฯ และข้อผูกพันที่บริษัทฯ มีไว้กับบุคคลภายนอก
    ซึ่งคณะกรรมการตรวจสอบมีความเห็นว่า
    ไม่พบประเด็นที่เป็นสาระสำคัญในเรื่องการไม่ปฏิบัติตามกฏหมาย ข้อกำหนด
    และข้อผูกพันที่บริษัทฯ มีไว้กับบุคคลภายนอก

4.  สอบทานและให้ความเห็นต่อรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์
    เพื่อให้การเปิดเผยข้อมูลของรายการที่เกี่ยวโยงกันหรือรายการที่อาจมีความขัดแย้งทางผลประโยชน์เป็นไปตามข้อกำหนดของตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์
    ผู้สอบบัญชีมีความเห็นว่ารายการระหว่างกันกับบุคคลที่อาจมีความขัดแย้ง
    ได้เปิดเผยและแสดงรายการในงบการเงินและหมายเหตุประกอบงบการเงินแล้ว
    และคณะกรรมการตรวจสอบมีความเห็นสอดคล้องกับผู้สอบบัญชี
    รวมทั้งมีความเห็นว่ารายการดังกล่าวเป็นรายการที่สมเหตุสมผล
    และเป็นประโยชน์สูงสุดต่อการดำเนินธุรกิจของบริษัทฯ
    รวมทั้งมีการเปิดเผยข้อมูลอย่างถูกต้องและครบถ้วน

5.  การพิจารณาผู้สอบบัญชีคณะกรรมการตรวจสอบได้พิจารณาเลือก เสนอแต่งตั้ง
    และเสนอค่าตอบแทนผู้สอบบัญชี เพื่อนำเสนอต่อ คณะกรรมการบริษัทฯ
    ขออนุมัติจากที่ประชุมผู้ถือหุ้น

คณะกรรมการตรวจสอบพิจารณาแล้วเห็นว่า บริษัท บีจีที คอร์ปอเรชั่น จำกัด (มหาชน)
ถือนโยบายการกำกับดูแลกิจการที่ดีเป็นสำคัญมีผลให้ระบบการควบคุมภายในมีประสิทธิภาพเพียงพอ
ไม่มีข้อบกพร่องอย่างเป็นสาระสำคัญ มีการบริหารจัดการความเสี่ยงอย่างเหมาะสม
รายงานทางการเงินแสดงข้อเท็จจริงในส่วนที่เป็นสาระสำคัญครบถ้วน ถูกต้องตามมาตรฐานการบัญชี
มีการปฏิบัติตามกฏหมาย ข้อกำหนดและข้อผูกพันต่างๆ
มีการเปิดเผยรายการที่เกี่ยวโยงกันอย่างถูกต้อง
และมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ โปร่งใส
และเชื่อถือได้

  []

  พล.ต.อ.........................................................

  (เสรีพิศุทธ์ เตมียาเวส)

  ประธานกรรมการตรวจสอบ